《张芝罘孝廉来请大司马公志铭成一诗送之因订后约》
明代·王世贞

汉有张释之，贤声腾九棘。长公乃不然，一官即成掷。

清朝视三釜，永昼耽六籍。长者多造请，公子敬爱客。

高义薄云天，谁能不披怿。今晨孝廉船，系我祗园侧。

布帽笼悴姿，欲请复摧抑。天子所赐茔，先公将就穸。

片言借华衮，千秋垂金石。搦管辞不惭，终篇泪潜拭。

庶几王生语，少酬廷尉德。挂剑倘有时，共饱东湖色。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。